נעמה טורם

בס"ד
פרק כ' - מלחמת חובה ומלחמת רשות

מלחמת חובה - פסוקים א - ט 

מלחמת חובה היא מלחמה שחייבים לצאת אליה. מלחמה כזו מתרחשת בערים (מדינות בלשון התנ"ך) שקרובות אליך. הסיבה שהמלחמה הזאת מוגדרת כמלחמת חובה היא שאם תפסיד לא ישארו לך מדינה ושלטון עצמאי. בנוסף, מלחמה כזאת מסכנת את כל בני האדם שמתגוררים במדינה. כתוצאה ממלחמה כזאת הם יכולים להפוך לעבדים או למות.
התורה מצווה אותנו לזכור כי הגויים נלחמים בשם בשר ודם ואילו עם ישראל נלחם בשם ה'. דוגמא לכך היא מלחמת דוד וגולית. פלישתים האמינו בגולית. לכן, ברגע שגוליית נפל במלחמה, נפלו כולם איתו. לעומת זאת, עם ישראל בא בשם ה' כמו שאמר דוד לגולית: "אני בא אליך בשם ה' אלוקי מערכות ישראל..."

התורה מדריכה את הלוחמים איך להתנהג בזמן מלחמה:

"וְאָמַר אֲלֵהֶם שְׁמַע יִשְׂרָאֵל אַתֶּם קְרֵבִים הַיּוֹם לַמִּלְחָמָה עַל אֹיְבֵיכֶם אַל יֵרַךְ לְבַבְכֶם אַל תִּירְאוּ וְאַל תַּחְפְּזוּ וְאַל תַּעַרְצוּ מִפְּנֵיהֶם"

'אל ירך לבבכם' - אל תהיו רחמנים.

'אל תיראו' - אל תפחדו. 

'אל תחפזו' - אל תמהרו תלחמו מתוך שיקול דעת וריכוז.

'אל תערצו' - א. אל תעריצו את עצמכם בזכות הניצחנות במלחמה - השמרו 

                          מהגאווה.

                     ב. אל תהיו עריצים - שליטים לא מוסריים שמנצלים את העם שהם 

                          שולטים בו.

ישנם ארבעה סוגי אנשים שלא חייבים להילחם במלחמה הזו:
1. מי שארש אישה אבל עדין לא התחתן איתה.

2. מי שבנה בית ועדין לא חנך אותו (לא נכנס לגור בו).
3. מי שנטע כרם ועדין לא חילל אותו (לא נהנה מהפירות שלו.
הסיבה לכך שהם לא חייבים להילחם היא שהם יהיו עסוקים בעיניינים האישיים שלהם ולא במלחמה.

4. 'כל איש הירא ורך הלבב'

     רשי מפרש שני פירושים למילם אלו

א. כמשמעו - כמו שזה נשמע - על פי המשמעות הרגילה של המילים. הירא - המפחד. רך הלבב - המרחם. זאת אומרת שעדיף שכל מי שמפחד ומרחם על אוייבים לא יצא למלחמה.

ב. ירא מעברות שבידו - מדובר על אדם שמבין שכדי לנצח במלחמה צריך זכויות רבות. ה' הוא זה ששולח לנו ניצחונות ולכן, לדעת אותו אדם שיש לו הרבה עברות, מסוכן שהוא יצא למלחמה כי הוא יכול חס וחלילה להכשיל את כולם. אדם כזה יכול לחזור הביתה ולא להילחם.
לדעת רש"י הסיבה שבגללה קבלו האנשים שמשתייכים לשלושת הסוגים הראשונים פתור מהמלחמה היא כדי לא לבייש את מי שפוחד.

מלחמת רשות פסוקים י - י"ח
מלחמת רשות מתרחשת בעיר רחוקה מהמקום בו אתה גר. היא לא מהווה סכנה קיומית ולכן לא חייבים לצאת ולהלחם.
במידה והוחלט לצאת למלחמה כזו ישנם שני שלבים:

1. קריאה לשלום - קריאה ליושבי אותה עיר להיכנע ולשלם מיסים. אם הם מסכימים אסור להילחם ולפגוע בהם בשום צורה.

2. במידה והקריאה לשלום לא מצליחה, מותר להילחם, לכבוש את העיר, להרוג את החיילים שמגנים עליה,  לקחת שבויים ולהנות מהשלל.

איסור השחתת עץ פרי בזמן מלחמה - פסוקים יט - כ

בזמן מלחמה כאשר מטילים על עיר מצור, אסור לעקור עצי פרי. הסיבה לכך היא שהאדם נהנה מהפירות האלו. במידה ויש צורך בעצים (לצורך הסקה, בניה וכו') צריך לעקור עצי סרק (עצים שאין להם פירות).
פרק כא - מצוות שונות

עגלה ערופה - פסוקים א - ט

המקרה: נמצא חלל (אדם שנפטר ולא יודעים מי הם הקרובים שלו) בשדה פתוח בין ערים שונות.
השאלה: מי צריך לקחת אחריות על הטיפול בקבורה של אותו אדם?

התשובה: מודדים את המרחק בין הערים השונות למקום בו נמצא החלל. העיר שהמרחק אליה הוא הקצר ביותר אחראית על הטיפול בקבורת החלל.

מה עושים בפועל?
מי שאחראי על כל התהליך הם זקני העיר - החכמים והמכובדים שמנהיגים את ישבי העיר.
ישנם שלושה שלבים בטיפול בחלל:

1. קבורה מכובדת של החלל.

2. הקרבת עגלה ליד נחל - זקני העיר וכוהני העיר צריכים להביא קורבן עגלה שלא עבדה אף פעם. מקום ההקרבה ליד נחל. לאחר הקרבה הזקנים צריכים לשטוף את ידיהם במי הנחל.

מדוע דווקא הזקנים והכהנים? כיוון שהם אחראים על הנהגת הציבור ועל סדרי החיים בעיר. 
3. תפילה - הזקנים אומרים ' ידינו לא שפכו את הדם הזה ועינינו לא ראו'. זאת אומרת לא התעלמנו ממצוקה של מישהו או פגענו בו בכוונה. מייד לאחר המשפט הזה הם מבקשים שה' יכפר לעם ישראל על כך שנשפך דם נקי (אדם נפטר בלי סיבה ובלי שהצליחו להציל אותו).

אשת יפת תואר פסוקים י - יד
המקרה: אדם נלחם במלחמת רשות (זו לא מלחמת חובה כי במלחמת חובה לא לוקחים שבויים). במהלך המלחמה הוא לוקח בשבי אישה שמוצאת חן בעיניו והוא רוצה לקחת אותה לאישה.
השאלה: האם זה מותר? האם נכון להתחתן עם מישהיא שפגשת בתוך מלחמה והיא שבויה שלך?

התשובה: מותר לקחת את האישה, אבל צריך לחכות חודש בין לקיחתה בשבי ובין ההחלטה אם להתחתן איתה או לא. במהלך החודש הזה צריך לאפשר לאישה את הדברים הבאים:

1. להכניס אותה לתוך ביתו של האדם שרוצה להתחתן איתה ולתת לה לחיות בתנאים שבהם חיים כל בני הבית.

2. לתת לה בגדים רגילים ולא בגדים של שבויה.

3. לתת לה להסתפר ולהתקלח. 

4. לתת לה לבכות במשך חודש על ההורים שלה. (על מה שקרה למשפחה שלה במלחמה)
לאחר שלושים ימים האדם שלקח את האישה לביתו צריך לבחור בין שתי האפשרויות:

1. להתחתן עם האישה לאחר שהיא מתגיירת ואז היא אשתו לכל דבר ועניין.

2. לוותר על החתונה אבל אז הוא צריך לשחרר את האישה מהשבי. 

מדוע צריך לעשות את כל זה? 

רש"י:  ולקחת לך לאשה - לא דברה תורה אלא כנגד יצר הרע. שאם אין הקדוש ברוך הוא מתירה ישאנה באיסור. אבל אם נשאה, סופו להיות שונאה, שנאמר אחריו (פסוק טו) כי תהיין לאיש וגו' וסופו להוליד ממנה בן סורר ומורה, לכך נסמכו פרשיות הללו: (רש"י דברים פרק כא פסוק יא) 

רש"י מסביר שהתורה יודעת שלאדם יש יצר הרע. אם האדם ידע שהתורה אוסרת עליו לגמרי את האפשרות לקשר עם אישה כזאת, הוא יכול להיכשל בזה לגמרי ולהתנהג עם האישה בצורה גרועה מאד. אבל כשהאדם יודע שהתורה מתירה את זה בתנאים מסויימים הוא יפעל על פי הכללים של התורה.

המטרה הסופית היא שהוא לא יתחתן עם האישה. בדרך כלל דחיה של חודש וכל שאר הדברים שהוא יצטרך לתת לה יגרמו לו לוותר ולשחרר את האישה לחופשי.

רש"י מסביר מדוע נכתבו פרשת אשת יפת תואר, איסור העדפת בן האישה האהובה על בן האישה השנואה ופרשת בן סורר ומורה זו אחרי זו.
סמיכות הפרשיות היא בגלל שהן דבר מוביל לדבר. אם תתחתן עם אישה שבויה הסוף יהיה שתשנא אותה (הרי היא תזכיר לך את המלחמה ואת האויבים שלך), ואז תווצר בעיה של העדפת בן האישה האהובה על בן האישה השנואה. ילד כזה, שמרגיש שלא אוהבים אותו, לא יכול לגדול בצורה בריאה וטובה והוא יהיה בן סורר ומורה.

דיני ירושת בכור פסוקים טו - יז

בן בכור יורש כפול מאחיו. (לוקחים את הרכוש שאב השאיר ומחלקים אותו למספר הילדים ועוד אחד באופן שווה. נניח שיש ארבעה ילדים מחלקים את הרכוש לחמישה חלקים שווים. כל אחד מהילדים מקבל חלק אחד והבכור מקבל שני חלקים.) הסיבה לכך היא שהבכור היה אחראי לעתידם של אחיו. היה לו תפקיד לדאוג להם לאחר פטירת האב, כמו שאביו היה דואג להם לו הוא היה חי. לכן הוא זקוק ליותר כסף.

המקרה: לאדם יש שתי נשים. אחת אהובה והשניה שנואה. הבן הבכור שלו הוא מהאישה השנואה. 

השאלה: האם מותר לו להעדיף את בנה של האישה האהובה ולתת לו יותר מלבנה של האישה השנואה בזמן חלוקת הרכוש?

 תשובה: לא.
בן סורר ומורה פסוקים יח - כא

מי מוגדר כבן סורר ומורה?

כדי שילד יהיה מוגדר כבן סורר ומורה עליו לעשות את הדברים הבאים:

1. לגנוב.
2. לאכול בבת אחת כמות גדולה של בשר.

3. לשתות בבת אחת כמות גדולה של יין.

מה צריך לעשות?
א. ההורים שלו צריכים לחנך אותו - למנע ממנו להמשיך לעשות את המעשים הרעים שהוא עושה.

ב. אם ההורים שלו לא הצליחו, הם צריכים לפנות אל זקני העיר. זני העיר שומעים את העובדות. אם הם משתכנעים שהבן סורר ומורה הם צריכים להלקות אותו כדי שיתחייב להפסיק את מעשיו הרעים.

ג. במידה וזה לא עוזר בית הדין רשאי להרוג את הילד.

מדוע העונש כל כך חמור?

רשי:  ובן סורר ומורה נהרג על שם סופו.

 הגיעה תורה לסוף דעתו, סוף שמכלה ממון אביו ומבקש לימודו ואינו מוצא, ועומד בפרשת דרכים ומלסטם את הבריות, אמרה תורה ימות זכאי ואל ימות חייב:

התורה מבינה שמסלול החיים של ילד כזה הוא ירידה והסוף שלו יהיה גרוע. הוא יקח מההורים שלו את כל כספם, לא ילמד ולא יתקדם ויהפוך לשודד שגונב כסף מאנשים בדרך. 

התורה אומרת שעדיף למנוע את כל זה ולהרוג אותו כדי שימות זכאי.

לאורך כל השנים לא היה בן סורר ומורה בעם ישראל. 

איסור הלנת מת - פסוקים כב - כג

המקרה: אדם נידון למוות בבית דין בגלל פשע חמור שביצע ותלו אותו.

השאלה: מה לעשות איתו לאחר ביצוע גזר הדין?

התשובה: צריך לקבור אותו ביום שבו הוציאו אותו להורג. אסור לבזות את כבודו לאחר מותו.

הסיבה: כל אדם נברא בצלם אלוקים. זילזול בכבודו של האדם הוא זילזול בכבוד ה'.

רש"י מביא בדבריו משל לתאומים זהים. אחד גדל ונעשה מלך והשני גדל ונעשה פושע. הפושע נתפס והוציאו אותו להורג. כל אדם שעבר וראה את הפושע תלוי חשב שתלו את המלך.

והנמשל - כל אדם עשוי בצלם אלוקים. כאשר משפילים ומבזים את האדם משפילים את צלם האלוקים שבו וזוהי פגיעה בכבודו של ה'.
